সিঙ্গাপুরের জুরং বার্ড পার্কে চরকিপাক খাচ্ছেন মমতা বন্দ্যোপাধ্যায় (আসলে দৈনিক হন্টনটা সেরে নিচ্ছেন)। তাঁর পিছনে একভিড় লোক চলেছে। ট্রপিক্যাল আবহাওয়ায় দমফোট অবস্থা। হ্যা-হ্যা করে হাঁফাচ্ছেন সকলে। কিন্তু কিছু করার নেই। ‘ম্যাডাম’ হাঁটছেন। পিছু পিছু যেতেই হবে। আচমকা এক লম্বা চেহারা পাশে চলে এল। ঘাম ঝরছে গলগলিয়ে। রোদে ঝলসানো মুখ হাপসে গিয়েছে। ভারী মায়া হল। সাংবাদিকসুলভ স্কিল দেখিয়ে কারও কাছ থেকে মিনারেল ওয়াটারের একটা হাফ-বোতল হস্তগত করেছিলাম। হাতটা বাড়ালাম। বোতলটা হাতবদল হল। ঢক-ঢক করে পুরো জলটা গলায় উপুড় করে দিল তৃষ্ণার্ত চেহারাটা। 
কোনও কথা হল না। 
পরদিন সন্ধে। সিঙ্গাপুরের বেঙ্গলি অ্যাসোসিয়েশনের সংবর্ধনায় মমতা। এসব ক্ষেত্রে যেমন হয়, তাঁকে ঘিরে হুড়োহুড়ি। আর মমতাও এসব ক্ষেত্রে মুহূর্তে গ্যালারি নিয়ে নেন। মঞ্চে কথা বলতে বলতেই তিনি সফরসঙ্গী সাংবাদিককে বললেন, ‘‘তুমি একটা গান ধরো তো ! বেশ নাচের গান। সঙ্গে ও নাচবে।’’ 
এসব সময়ে নিরাপদে গা-ঢাকা দেওয়াটাই নিয়ম। কিন্তু সমস্যা হল, সংবর্ধনার হল’টা খুব একটা বড় নয়। তার উপর আবার মমতা সদ্য-সদ্য সফরসঙ্গীদের সঙ্গে জনতার আলাপ করিয়ে দিয়েছেন। পালাবার পথ নাই ! গভীর অপ্রতিভতা কাটিয়ে গলা-টলা ঝেড়ে ধরা গেল ‘সোহাগ চাঁদবদনী ধনি নাচো তো দেখি...’। ‘ও’ নাচল (আমরা অবশ্য ‘উনি’ই বলব)। ফাটিয়ে। সঙ্গে নাচার জন্য প্রবাসী বউ-বউদিদের সে কী হুড়োহুড়ি ! গান এবং নাচ শেষ হল। গায়ক এবং নায়ক দু’জনেই মঞ্চ থেকে নেমে গেলেন। 
কোনও কথা হল না। 
পরদিন শিল্পপতিদের জন্য আনুষ্ঠানিক নৈশভোজের টেবিলে এক অতি-পরিচিত আচমকা (না কি ভেবেচিন্তেই) মুখে খানিক কপট বিস্ময় মাখিয়ে প্রশ্ন করলেন, ‘‘তুমি দেবের সঙ্গে কথা বলো না?’’ তাঁকে বলা গেল, আমার (তথা ‘এবেলা’র) বলতে কোনও আপত্তি নেই। কখনও ছিলও না। উনিই বলেন না ! তাই আমরাও বলি না। 
অতঃপর ঝপঝপ করে ফ্ল্যাশব্যাকের মতো সামনে এসে পড়ল ঘটনা-পরম্পরা। ২০১৪ সালের লোকসভা ভোট। ঘাটালের তৃণমূলপ্রার্থী প্রচারের ফাঁকে ফাঁকে চন্দ্রকোনায় ‘যোদ্ধা’ ছবির শ্যুটিং করছেন। হালফিলের দস্তুর অনুযায়ী যে কোনও ছবিরই প্রচারের জন্য লাইন দিয়ে সব কাগজ এবং দৃশ্যমাধ্যমে ইন্টারভিউ ইত্যাদি ‘করানো’ হয় (কিছু অত্যুৎসাহী পরিচালক তো আবার রেডিমেড ‘স্টোরি আইডিয়া’ নিয়েও হাজির হন ! যাক সে কথা)। সে দেব হোন বা শাহরুখ খান। তো ‘এবেলা’ও আমন্ত্রণ পেল দেবকে ইন্টারভিউ করার। 
‘ওবেলা’র সহকর্মীকে চন্দ্রকোনায় পাঠানো হল এবং সে ফিরে বলল, দেব সাক্ষাৎকারে ভোটে দাঁড়ানো সংক্রান্ত প্রশ্নের জবাবে বলেছেন, নিজেকে ‘রেপ্‌ড’ মনে হচ্ছে ! আইদার ইউ ক্যান শাউট অর এনজয় !
অন-রেকর্ড বলেছেন?! 
জবাব এল, ‘‘মোবাইলে রেকর্ড করা আছে। আরও অনেককিছু বলেছেন। কিন্তু সেগুলো না-লিখতে অনুরোধ করেছেন। তবে এটার বিষয়ে কিছু বলেননি।’’
লেখা হল। হইহই-চইচই কাণ্ড ! দ্রুত বাংলা নিউজ চ্যানেলগুলো স্টোরিটা তুলে নিল। রাজ্য জুড়ে তুলকালাম ! দেব প্রথমে অস্বীকার করার চেষ্টা করলেন। তাঁকে বলা হল, রেকর্ডিং আছে। শেষে টুইটারে ক্ষমা চাইলেন। প্রতিটি সর্বভারতীয় চ্যানেল সাক্ষাৎকারটির ‘সাউন্ড-ক্লিপ’ চাইল এবং ‘এবেলা’ সটান ‘না’ বলে দিল। কিন্তু নির্বাচন কমিশনকে ‘না’ বলা গেল না। ক’দিন পরেই ফোন এল ইন্ডাস্ট্রিতে দেবের ‘গডফাদারে’র। প্রশ্ন খুব সরল— ‘এবেলা’ কি দেবের নামে কমিশনে নালিশ করেছে? ‘গডফাদার’কে বলা গেল, নাহ্ ! আদৌ তা নয়। তেমন কোনও বাসনাও নেই। কমিশনই রেকর্ডিং চেয়ে পাঠিয়েছিল। ‘এবেলা’ সেই অনুরোধ রক্ষা করেছে মাত্র। 
তারপর থেকে দেব আর ‘এবেলা’র সঙ্গে কথা বলেন না। লোকসভা ভোটে ‘ভিআইপি রোড’ কলামের জন্য কথা বলতে চেয়ে তাঁকে একটা টেক্সট করা হয়েছিল (তাঁর ‘গডফাদারে’র অনুমতি এবং পরামর্শ সাপেক্ষেই)। দু’বছরেও জবাব আসেনি ! ফলে ‘এবেলা’ও আর তাঁর সঙ্গে আগ বাড়িয়ে কথা বলতে যায়নি। যায় না। প্রবাসে জলের বোতল হাতবদল হয়। এক মঞ্চে গান-নাচও। কথা হয় না। 
এখনও মনে করি, ভোটে দাঁড়াতে তীব্র অনিচ্ছুক দেব তখন যা বলেছিলেন, তা তাঁর সহজাত সারল্যপ্রসূত। সম্ভবত সেই সারল্যবশতই যে বা যারা তাঁর কানে ‘এবেলা’ সম্পর্কে ভাংচি দিয়ে থাকবে, তা-ও বিশ্বাস করেছিলেন। নিশ্চয়ই এখনও করেন। কারণ, দেখলেই নালঝোল পড়ে-যাওয়ার মতো মাখামাখি না-থাকলেও এমনিতে অত্যন্ত ভদ্র, সহজ-সরল এবং অতিথি ও বন্ধুবৎসলই মনে হয় তাঁকে। যিনি ভোটের ময়দানে পৌঁছে প্রতিদ্বন্দ্বী বয়োজ্যেষ্ঠ প্রার্থীর বাড়ি গিয়ে তাঁর পায়ে হাত দিয়ে প্রণাম করেন, তিনি অনিচ্ছা বা সময়ের অভাব আছে জানিয়েও টেক্সটের জবাব দেবেন না, মনে হয় না। সৌজন্য এবং সহবত সেটুকু শেখায়। এবং দেবের মধ্যে এর কোনওটারই ঘাটতি দেখা যায়নি। 
মঙ্গলবার সন্ধ্যায় যখন অনুজ সহকর্মী এসে দেবের দু’টি টুইটের কথা জানালেন, তখন তার সঙ্গে আরও একটা গুণ দ্রুত যুক্ত হল— সৎসাহস। বুধবারের ‘এবেলা’র তিনের পৃষ্ঠায় সকলে খবরটা দেখে থাকবেন। কপিটা দেখতে দেখতে মনে হচ্ছিল, এই একটামাত্র লোক প্রকাশ্যে সত্যি কথাটা বলতে পারল ! সাংসদ নির্বাচিত হন দলীয় প্রতীকে। ঠিকই। কিন্তু নির্বাচিত হয়ে গেলে তিনি সকলের সাংসদ। জনপ্রতিনিধি। যিনি সমস্ত রাজনৈতিক দলকে শুভেচ্ছা জানালেন। বললেন, আশা করেন, যোগ্যতম দলই জিতবে। এ-ও বলতে পারলেন, যত মানুষের সঙ্গে মুখোমুখি হয়েছেন, তত তাঁর 
ধারণা বদলেছে। 
দীপক অধিকারী, আপনাকে স্যালুট !
আপনি ‘এবেলা’র সঙ্গে কথা না-বললে আপনার কিছু যাবে-আসবে না। ‘এবেলা’রও আপনার সঙ্গে কথা না-বললে কিছু যাবে-আসবে না। আপনি আপনার মতো কানভাঙানোয় বিশ্বাসপ্রবণ তথা সরল পেশাদার থাকবেন। আর ‘এবেলা’ও থাকবে ‘আমি আমার মতো’। আপনি গোলমেলে কথা বললে রিপোর্ট করবে। আপনি সৎসাহস দেখালে সশ্রদ্ধ 
উত্তর-সম্পাদকীয় লিখবে। 
কথা হোক বা না-হোক ! 
■ কারণ, ‘এবেলা’ এক ফিয়ারলেস এবং 
পিআর-লেস (ভয়ডর-রহিত এবং জনসংযোগহীন) সাংবাদিকতা করে।